《烛影摇红 扬州己未正月十四夜》
明代·曹溶

江左名宵，六街化作流苏结。让他灯影乍分明，最爱朦胧月。

搅他閒愁不歇，遍相逢、闹花惊蝶。裁纨扇小，涂粉车轻，陈隋时节。

冷落红桥，顿看箫管吹教热。肯嫌芳药未开园，火树层层叶。

今夜何人报帖，记三生、杜郎曾说。曲残帘下，酒醒楼头，春愁尚怯。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。